আগাম কোনও ঘোষণা ছাড়াই রবিবার সকালে গ্রিন লাইনে চলল না মেট্রো

কলকাতা: শহরের তাপমাত্রা নিম্নমুখী। শহর থেকে শহরতলিবাসী সকলেই ফেস্টিভ মুডে রয়েছেন। ছুটির দিনে পার্কস্ট্রিট, ময়দান সব জায়গাতেই থিক থিক করছে ভিড়। বড়দিনের কাগে কলকাতা মেট্রোর (Kolkata Metro) ব্লু-গ্রিন লাইনেও ভিড় চোখে রড়ার মতো। এর মধ্যে রবিবার ছুটির দিন সকাল থেকে মেট্রোর গ্রিন লাইনের (Service Disrupted Green Line Metro) যাত্রীদের চরম ভোগান্তি। এদিন সকালে হাওড়া ময়দান থেকে মেট্রো ধরবেন বলে লাইন দিয়ে দাঁড়িয়ে যাত্রীরা। এ দিকে মেট্রোর গেট বন্ধ। অথচ আগাম কোনও ঘোষণা নেই। পরে জানা গেল, শনিবার রাতভর সিগন্যালিংয়ের কাজ চলেছে। সঙ্গে আরও টেকনিক্যাল কিছু কাজ হয়েছে। তাই সকালের নির্ধারিত সময়ে মেট্রো চলেইনি।

রবিবার সকাল থেকে গ্রিন লাইনে মেট্রোই চলল না। যাত্রীদের দাবি, সকাল থেকে পরিষেবা বন্ধ, কেন তা আগাম ঘোষণা করা হলে না? ক্ষোভ উগরে দিলেন নাকাল যাত্রীরা। মেট্রোর মুখ্য জনসংযোগ আধিকারিক এসএস কান্নান এই সময় অনলাইনকে জানান, রবিবার বেলা ১২টা থেকে গ্রিন লাইনে মেট্রো চালু হওয়ার কথা। যাত্রীদের অভিযোগ, রবিবার বাস, ট্রেন সবই তুলনামূলক কম। তার পরে এই ঠান্ডায় সকালের দিকে গাড়ি পাওয়া দুষ্কর। যাঁরা ভেবেছিলেন, ছুটির সকালে মেট্রো ধরে হাওড়া থেকে কলকাতা আসবেন, পুরোপুরি তা ভেস্তে দেয় এই পরিস্থিতি। হাওড়া ময়দানে এসে দেখেন মেট্রোর গেট বন্ধ। যদিও দুপুর ১২টা ৩১ মিনিটে অবশেষে কলকাতা মেট্রোর তরফে জানানো হয়, ATO টেস্টিংয়ের জন্য এ দিন ১২টা থেকে হাওড়া ময়দান-সল্টলেক সেক্টর ফাইভ মেট্রো পরিষেবা চালু হয়েছে।

আরও পড়ুন: ভগবানপুরে গান গাইতে গিয়ে হেনস্তার শিকার লগ্নজিতা! গ্রেফতার অভিযুক্ত